b'\n_START_ARTICLE_\nVeles (bog)\n_START_SECTION_\nSplo\xc5\xa1ni atributi\n_START_PARAGRAPH_\nImena Veles, Volos in Volin izhajajo iz starega indoevropejskega imena *Wel\xc5\x86os. Koren *wel- ni zadovoljivo pojasnjen; ena od mo\xc5\xbenosti je, da je ta koren povezan z volno. Litovski velinas pomeni hudi\xc4\x8da, vele pa du\xc5\xa1o umrlega, germanska Wallhala je prav tako kraj umrlih, Tacit omenja kelstsko prerokinjo Veledo, staroirski izraz felmac pa pomeni glasbenika oziroma poeta. Po Gimbutasovi bi lahko bilo ime Veles sestavljeno iz vel in es, pri \xc4\x8demer naj bi bil es soroden keltskemu es iz imena volovskega bo\xc5\xbeanstva Esus, nadalje vedskemu izrazu asura in nordijskemu izrazu aesir._NEWLINE_Velesa lahko primerjamo s skandinavskim demonom Volsijem, ki naj bi bil enak gr\xc5\xa1kemu Priapu, z baltskim demonom Velnsom/ Pikulasom/ Velniasom in Velionisom, podoben pa je tudi gr\xc5\xa1kima Panu in Hermesu. Po imenu je soroden indijskemu Vali, ki vlada Panijem, pa tudi Varuni. V svoji ka\xc4\x8dji podobi je podoben egiptovski ka\xc4\x8di Apofisu, vedski ka\xc4\x8di Vritri, mezopotamski ka\xc4\x8di Tiamat, hebrejski po\xc5\xa1asti Leviatanu in gr\xc5\xa1kemu Tifonu._NEWLINE_S Perunom predstavljata dvojico nasprotij. Kadar je Veles ogrozil rodovitnost in eksistenco, je pri\xc5\xa1lo do boja med njim in Perunom. Kadar se med seboj spopadeta, zmaga Perun, potem pa pada de\xc5\xbe ali zlata p\xc5\xa1enica. Predstavljal je prevsem htonske sile in zato so mu v nasprotju s Perunom sveti\xc5\xa1\xc4\x8da postavljali v dolinah. Velesu posve\xc4\x8dena \xc5\xbeival je volk, ki je no\xc4\x8dni ropar in nasprotnik Sonca, z njim so povezani tudi ka\xc4\x8da, bik, vol in \xc4\x8drni petelin. Veles in Perun pa ne predstavljata le nasprotja, ampak se v dolo\xc4\x8denih pogledih tudi dopolnjujeta. Tako je njun skupni imenovalec v dolo\xc4\x8denem pogledu npr. plodnost, pa tudi dajanje prisege. Stari Rusi so hkrati prisegali pri Perunu in Velesu, kar ka\xc5\xbee, da sta bila med seboj povezana. Preden so se za\xc4\x8deli Slovani bojevati, so se zaklinjali pri oro\xc5\xbeju in prisegali pri obeh bogovih:\xc2\xa0\xc2\xbbZave\xc5\xbeemo se s prisego pred bogom v katerega verujemo - Perunom in pred Volosom...\xc2\xab Ruski naziv skotii bog je mogo\xc4\x8de prevajati kot bog \xc5\xbeivali, kot bog \xc5\xbeivine, lahko pa tudi kot bog bogastva, saj gotski scatts in ne\xc5\xa1ki schatz pomenita\xc2\xa0\xc2\xbbzaklad\xc2\xab._NEWLINE_Veles je povezan tudi s slovanskim mitolo\xc5\xa1kim ciklom Gospodarja volkov. Ta mitolo\xc5\xa1ki cikel najdemo pri vseh Slovanih. Sivi \xc5\xa1epavi volk iz tega cikla, ki naj bi vodil trope la\xc4\x8dnih volkov, naj bi kazal prav na boga smrti in podzemlja- Velesa. Raziskava Mirjam Mencej je pokazala, da je Gospodar volkov v slovanski mitologiji najverjetneje Veles, med tem ko vol\xc4\x8dji pastir Sv. Jurij (Jarilo, Jarovit) ni manifestacija Peruna, ampak mitolo\xc5\xa1ko bitje, ki je prisiljeno nastopati v vlogi namestnika Gospodarja volkov.\n_START_SECTION_\nVeles na zahodu in jugu\n_START_PARAGRAPH_\nV ohranjenih virih Velesa zanesljivo sre\xc4\x8damo le pri Vzhodnih Slovanih, kar pa ne pomeni, da ga Slovani na zahodu in jugu niso poznali. Z Velesom je pri zahodnih Slovanih povezano mesto Volin, pa tudi ime plemena Veletov. Pri ju\xc5\xbenih Slovanih so z njim povezani makedonsko mesto Veles, zaselek Veles v zahodni Srbiji, vas Velesnica na Donavi, vas Velesovo v \xc4\x8crni gori, vas Velestovo v Makedoniji, srbski hribi Vele\xc5\xa1 in Vilinac, podrinjska hriba Zmajevac in Vele\xc5\xa1, verjetno tudi slovensko mesto Velenje, med tem ko gorenjski zaselek Velesovo naj ne bi bil povezan z njim Nad vasjo Velestovo ob vzhodni obali Ohridskega jezera se nahaja vrh Triglau\xc5\xa1, v zahodno-slovanskem mestu Volin (\xc2\xbbVelesovo mesto\xc2\xab) pa so \xc4\x8dastili Triglava, zato je Triglav v veliki meri istoveten z Velesom.\n_START_SECTION_\nVeles pri Slovencih\n_START_PARAGRAPH_\nZ Velesom je morda povezana slovenska ljudska pesem, pri kateri so pastirji, ko so prvi\xc4\x8d gnali na pa\xc5\xa1o, pod gabrom molili:\xc2\xa0\xc2\xbbSveti Velko, brani mojo belko, sveti \xc4\x8ce\xc5\xa1ko, daj ji vime te\xc5\xbeko, Sveti Jurij, ti pa nam zakuri.\xc2\xab\xc2\xa0 Tudi \xc4\x8de Velko ni Veles, je z njim povezan . Vlado Nartnik je pokazal, da pesem Kaznovana birtinja, ki govori o dvojici svetnikov Sv. Peregrinu in Sv. Valentinu dejansko govori o funkcijah Peruna in Velesa, na imena bo\xc5\xbeanstev pa spominjajo tudi v pesnitvi izbrana imena svetnikov._NEWLINE_Pri Slovencih je vloga Peruna v veliki meri pre\xc5\xa1la na Kresnika, \xc4\x8de slednji ni bil celo istoveten z njim. Kresnikov nasprotnik je tudi Trdoglav/Krutoglav/Potoglav. Trdoglav ima pomembno vlogo pri prisegah, saj si lahko tako kakor Veles vzame du\xc5\xa1o kr\xc5\xa1itelja prisege. Kresnikov nasprotnik je tudi troglavi Pegam, ime Trdoglav pa bi lahko izhajalo iz Troglav ali Triglav. v vseh teh imenih lahko vidimo apelativ za Velesa. Velesu istovetni Kresnikovi nasprotniki imajo pogosto tudi imena, ki so povezana z besedo Veles, npr. velikan iz Velenja, velikan Vouvel, ka\xc4\x8dji kralj Babilon, ostala imena zanj pa so pri Slovencih verjetno \xc4\x8crt, Ses, Vo\xc5\xbe, Zmaj.'